CELEX: C2004/217/37
Language: el
Date: 2004-08-28 00:00:00
Title: Υπόθεση T-162/04: Προσφυγή της Eugénio Branco Lda. κατά Επιτροπής των Ευρωπαϊκών Κοινοτήτων, που ασκήθηκε στις 30 Απριλίου 2004

28.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 217/20
            
         Προσφυγή της Eugénio Branco Lda. κατά Επιτροπής των Ευρωπαϊκών Κοινοτήτων, που ασκήθηκε στις 30 Απριλίου 2004
   (Υπόθεση T-162/04)
   (2004/C 217/37)
   Γλώσσα διαδικασίας: η πορτογαλική
   Η Eugénio Branco Lda., με έδρα τη Λισαβόνα, εκπροσωπούμενη από τον δικηγόρο Bolota Belchior, με τόπο επιδόσεων στο Λουξεμβούργο, άσκησε ενώπιον του Πρωτοδικείου των Ευρωπαϊκών Κοινοτήτων στις 30 Απριλίου 2004 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 8ης Αυγούστου 2004, με την οποία αυτή δεν ενέκρινε την αίτηση πληρωμής του υπολοίπου, σχετικά με διαδικασία χρηματοδοτήσεως από το Ευρωπαϊκό Κοινωνικό Ταμείο (ΕΚΤ), δεν έκρινε επιλέξιμες ορισμένες υποβληθείσες από την προσφεύγουσα δαπάνες, μειώνοντας, συνεπώς, τη συνδρομή του ΕΚΤ για προγράμματα καταρτίσεως που είχαν εγκριθεί με απόφαση της Επιτροπής, και ζήτησε από την προσφεύγουσα να επιστρέψει ποσό 39 899,07 EUR το οποίο αυτή είχε λάβει υπό μορφή προκαταβολών χορηγηθεισών από το ΕΚΤ, καθώς και την εισφορά του Πορτογαλικού Δημοσίου,
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα υπέβαλε, στις 29.6.86, στο Departamento para os Assuntos do Fundo Social Europeu (DAFSE) του Πορτογαλικού Δημοσίου υποψηφιότητα για να της χορηγηθεί από το ΕΚΤ χρηματοδότηση υπέρ προγράμματος επαγγελματικής καταρτίσεως που θα διεξαγόταν κατά το χρονικό διάστημα από 2.1.87 έως 31.12.87, η οποία εγκρίθηκε από την Επιτροπή. Η προσφεύγουσα υπέβαλε στο DAFSE αίτηση πληρωμής του υπολοίπου, η οποία εμφάνιζε θετικό για την προσφεύγουσα υπόλοιπο. Η DAFSE, αφού εξέτασε τα λογιστικά έγγραφα και τα παραστατικά της προσφεύγουσας και τα έγγραφα τα σχετικά με το πρόγραμμα καταρτίσεως, ενέκρινε, με απόφαση της 13.3.89, την αίτηση πληρωμής του υπολοίπου. Παρομοίως, την πληρωμή του υπολοίπου ενέκρινε και η Επιτροπή. Στις 8.8.2004, η Επιτροπή εκδίδει την προσβαλλόμενη εδώ απόφαση.
   Κατά την προσφεύγουσα, η απόφαση αυτή συνιστά παράβαση του κανονισμού (ΕΟΚ) αριθ. 2950/83 του Συμβουλίου, της 17ης Οκτωβρίου 1983, για την εφαρμογή της απόφασης 83/516/ΕΟΚ για την αποστολή του Ευρωπαϊκού Κοινωνικού Ταμείου, δεδομένου ότι η προσφεύγουσα συμμορφώθηκε αυστηρά προς όλους τους νόμους, κανονισμούς, οδηγίες, κριτήρια, επιταγές και προϋποθέσεις που απαιτούνται για την έγκριση της υποψηφιότητας για συνδρομή του ΕΚΤ, αποκτώντας έτσι έννομες αξιώσεις. Επομένως, η προσβαλλόμενη απόφαση παραβιάζει κεκτημένα δικαιώματα.
   Η επίδικη απόφαση προσβάλλει επίσης την αρχή της δικαιολογημένης εμπιστοσύνης και της ασφάλειας δικαίου, άπαξ η εγκριτική απόφαση απένειμε στην προσφεύγουσα το δικαίωμα και την εννόμως προστατευόμενη προσδοκία ότι θα ελάμβανε τη συνδρομή αν εκτελούσε το πρόγραμμα της καταρτίσεως κατά τα συμπεφωνημένα. Κατά την προσφεύγουσα, η Επιτροπή την πράξη την οποία εξέδωσε τώρα θα μπορούσε να την εκδώσει στις αρχές του 1989· ενεργώντας όπως έπραξε, προσέβαλε την αρχή της δικαιολογημένης εμπιστοσύνης και της ασφάλειας δικαίου.
   Τέλος, η προσβαλλόμενη απόφαση πλήττει βαρέως την αρχή της αναλογικότητας, εφόσον η προσφεύγουσα πραγματοποίησε τις δαπάνες προϋποθέτοντας ότι η Επιτροπή θα εκπληρούσε την υποχρέωσή της και τη συμφωνία συνδρομής.